
			Alt du trenger å vite om kjøtt, kål, korn og kosemat

			1 Hvor kommer maten vår fra?

			Wolfgang Wee: La oss begynne med noe som alltid forvirrer meg: Hva er egentlig forskjellen på kosthold og ernæring?

			Birger Svihus: Kosthold handler om hva vi spiser, mens ernæring er faget som forklarer hvorfor vi spiser det vi gjør, og hvilke næringsstoffer kroppen trenger. Så ernæring beskriver hensikten med mat, mens kosthold beskriver realiteten av hva vi faktisk spiser.

			Litt som forskjellen på moral og etikk – man må holde styr på begrepene.

			Akkurat! Jeg blir nesten usikker selv innimellom. Men ja, nå skal vi dykke ned i maten vi spiser – hva den består av, hvilken rolle den spiller, og hvordan den produseres.

			Forskjellige matvarer har ulike ernæringsmessige funksjoner, og det er nettopp det vi skal utforske: Hva bidrar maten med i kostholdet vårt? Fordi næringsstoffene er fordelt ulikt mellom matvaregrupper, må vi spise variert. For å forstå hvorfor må vi først forstå hva maten faktisk inneholder.

			Men det stopper ikke der. Hvordan maten produseres, er minst like viktig. Produksjonsprosessen avgjør hvor mye av en matvare vi kan lage, hva det koster – både økonomisk og miljømessig – og hvilke begrensninger og muligheter vi står overfor. Derfor kan vi ikke snakke om mat uten også å snakke om hvordan den blir til.

			Det er egentlig helt sprøtt hvor passivt forhold vi har til noe så fundamentalt som mat. Det er jo en av de viktigste tingene vi gjør i livet – hva vi putter i oss. For de fleste er forholdet til mat ekstremt rutinepreget. Du går i butikken med en handleliste, følger den samme ruten gjennom butikken hver gang, kjenner prisene, vet hvem som jobber der. Du tar sjelden nye valg.

			Kanskje det er baksiden av at alt har blitt så smidig – vi har kjøpesentre, alt er tilrettelagt for at du skal handle mye og raskt. Nettopp derfor tenker vi så lite over hva maten inneholder, hvor den kommer fra, hvordan den påvirker kroppen – og kanskje enda viktigere: Er mat bare næring, eller har det også noe med lykke å gjøre? Det er mange store spørsmål her, men vi har sjelden tid eller ork til å stille dem – i hvert fall ikke mens vi står i butikken.

			Vi blir også sterkt påvirket av reklame og manipulert på ulike måter – gjennom både markedsføring og måten maten blir beriket på for å virke mer attraktiv. Reklame og annen manipulering av våre ønsker og behov er en viktig, og etter mitt syn tragisk, side ved vårt forbrukssamfunn, og gjelder også i høy grad matindustrien.

			Det viktigste du kan gjøre for din egen helse, er å spise riktig. Og det sier jeg ikke bare fordi jeg er professor i ernæring. Forskning viser gang på gang at ingenting har større betydning for et langt og friskt liv enn et godt sammensatt kosthold.

			Manipuleringen av hvordan mat fremstilles og selges til oss, er en uhyre viktig faktor. Se bare på hvordan fargen på kjøtt, pålegg og andre varer justeres for å virke mer fristende. Samtidig må vi heller ikke glemme hvordan butikkene bevisst plasserer varene for å styre handlemønsteret vårt. Det er helt sprøtt å tenke på at det ligger en psykologisk strategi bak hele kjøpsopplevelsen.

			Akkurat! Og nettopp derfor er det viktig å være bevisst på maten vi velger. Det er hele poenget her – jeg håper at man kan få en bedre forståelse av hvilken rolle ulike matvarer spiller etter å ha lest boka. Da kan man ta valg basert på egne behov, i stedet for å bli styrt av reklame. Og for all del, det gjelder også vaner eller kultur. Vi må være villige til å endre disse når det er nødvendig, for eksempel fordi samfunnet og måten vi lever livet vårt på, har endret seg. Hverdagen krever for eksempel mye mindre fysisk aktivitet nå, siden vi har mekanisert oss bort fra hverdagsslitet. Dermed blir det fort for mye mat om vi spiser slik vi spiste for bare noen generasjoner tilbake. Vaner, smak og tradisjon er viktige faktorer, men de bør ikke være det eneste som avgjør hva vi kjøper og spiser.

			Så hvor skal vi starte? Kanskje vi skal begynne med det du har skrevet til meg om matens rolle – tenker du da på å bli mett på en sunn og billig måte?

			Ja, hvis vi skal være helt rasjonelle og naturvitenskapelige, er matens pri­mære rolle å tilføre kroppen nødvendige næringsstoffer – eller kjemikalier, som jeg liker å si for å provosere litt.

			Vi spiser fordi kroppen trenger molekyler den ikke kan lage på egen hånd. Det er den grunnleggende, viktigste funksjonen til mat. Samtidig har vi innebygde mekanismer som styrer oss mot matvarer med de næringsstoffene vi trenger, men de fungerer ikke alltid optimalt – så vi kan ikke stole blindt på dem.

			Se for deg tiden før vi begynte å forstå maten og livets kjemi på 1700-tallet. Vi ante ikke hvorfor vi spiste, men likevel fikk vi i oss et kosthold som dekket behovene våre. Vi levde ikke utelukkende på korn eller poteter, selv om de var billigst å produsere. Instinktivt søkte vi variasjon. Akkurat som hos dyrene «vet» menneskekroppen noe om hva vi trenger, og styrer appetitten mot maten som dekker behovet. Sauer med mineralmangler vil til og med spise jord.

			Men mat handler ikke bare om næring – den gir også matglede. Og matglede er i bunn og grunn bare en mekanisme kroppen bruker for å styre appetitten mot det den trenger for å overleve.

			Har vi alltid klart å skille mellom næringsrik og næringsfattig mat, eller har knapphet gjort at folk bare har spist det som var tilgjengelig?

			Det er utrolig fascinerende å se på historikken her. Den viser hvor robust kroppen vår faktisk er. Tenk på de ekstreme kostholdene folk har overlevd på opp gjennom historien – og fortsatt lever på mange steder i verden. Det er et stort slingringsmonn før mangel på næringsstoffer faktisk blir livstruende.

			Men innenfor dette slingringsmonnet er det mulig å optimalisere kostholdet og bli sunnere. Og det er nettopp det vi har gjort i Norge. Levealderen har økt, gjennomsnittshøyden har økt – mye av dette skyldes bedre kosthold. Vi har mer enn nok næringsstoffer tilgjengelig og er godt innenfor sikkerhetsmarginen for å dekke kroppens behov.

			Men det er jo en merkelig miks: Vi spiser både bedre og dårligere. Vi lever lenger, men blir samtidig sykere av maten vi spiser. Er ikke det paradoksalt?

			Jo, la oss vende tilbake til matens rolle: Den gir oss næringsstoffer, og derfor må vi spise variert – ingen matvarer inneholder alt vi trenger.

			Den gode nyheten er at kostholdet vårt er rikere enn noensinne. Risikoen for vitamin- og mineralmangel har aldri vært lavere. Tenk på det – vi går i butikken og har tusenvis av matvarer å velge mellom, fra hele verden, året rundt. Sesonger eksisterer knapt lenger. Vi har tilgang på alt, alltid.

			For 150 år siden var situasjonen en helt annen. Man måtte spise det som kunne dyrkes eller jaktes lokalt, og kostholdet var strengt sesongbasert. I dag får vi dekket næringsbehovet langt bedre.

			Men – og dette er et stort men – vi har fått det motsatte problemet: Vi spiser for mye! De fleste helseproblemer knyttet til kosthold handler ikke om mangel, men om overskudd – spesielt av energi i form av fett og karbohydrater.

			Så på den ene siden: fantastisk! Vi får i oss mer enn nok av alle næringsstoffer. På den andre siden: Vi klarer ikke å begrense oss.

			Når maten er så lett tilgjengelig, spiser vi mer enn vi trenger – ofte i sterkt prosesserte former med et høyt innhold av fett og/eller karbohydrater, men med lite av viktige næringsstoffer. Og ikke nok med det – denne maten smaker ufattelig godt. Den består ofte av billige og kaloririke, sterkt prosesserte ingredienser som sukker, stivelse og planteoljer, tilsatt smaks- og fargestoffer. Det er med andre ord god butikk å lokke forbrukeren til å kjøpe disse såkalte ultraprosesserte matvarene.

			Ta chips, kaker og sjokolade, for eksempel. De er stappfulle av kalorier og ellers lite annet. Og når det gjelder denne maten – her er en fun fact: Den har en egenskap som du ikke finner i naturen, kombinasjonen av mye fett og mye karbohydrater.


			Hva er ultraprosessert mat?

			
					Ultraprosessert mat inneholder ofte raffinerte ingredienser som sukker, stivelse og vegetabilske oljer.

					Den er ofte designet for å være ekstra smakfull, men har lav ernæringsverdi.

					Eksempler: potetgull sjokolade, kaker, mellombarer, ferdig­pizza og godteri.

			



			Se på chips. Potetstivelse kokt i olje – gjennomtrukket av fett. Det samme gjelder kaker og sjokolade. En unik blanding av søtt og fett. I naturen finner du derimot enten fett eller karbohydrater, aldri store mengder av begge i samme råvare.

			Planter lagrer energi som enten fett (som soya og oljefrø), stivelse (som korn) eller sukker (som frukt), mens dyr lagrer energi som fett. Men det finnes ett unntak, et naturprodukt som er en ekte blanding av fett og sukker, som de fleste har spist mye av i en tidlig fase.

			Et naturprodukt? Tidlig fase … morsmelk!

			Riktig! Morsmelk og annen melk er helt unik med sin miks av melkesukker og fett som energikilde. Kanskje det er derfor vi elsker fettsukkerblandinger så mye? Melkesjokolade er et passende navn – det kan godt være at det vekker minner om den første maten vi fikk som babyer.

			Melk, egg og ost kommer vi tilbake til i et senere kapittel, så la oss heller gå tilbake til matens rolle, Birger.

			Vi har lykkes svært godt med å skape et rikt og variert kosthold, men den største utfordringen i dag er energiinntaket – vi spiser rett og slett for mye.

			Når vi vurderer ulike matvarer, er det noen nøkkelfaktorer vi må se på:

			
					Hvilke viktige mikronæringsstoffer de inneholder – altså det som gjør dem ernæringsmessig verdifulle.

					Hvor mye energi de gir, spesielt innholdet av fett og karbohydrater.

					Kvaliteten på fettet og karbohydratene, som har stor betydning for helseeffekten.

			

			Utfordringen er å få i oss nok viktige næringsstoffer uten å overdrive energiinntaket fra fett og karbohydrater.

			Og i tillegg må vi se på hvor maten kommer fra. For eksempel, når jeg kjøper kjøtt, gir det meg en trygghet å vite at det kommer fra Norge. Det norske regelverket er strengt, spesielt når det gjelder bruken av antibiotika, og det kjenner jeg bedre enn for eksempel det argentinske eller nordafrikanske. Derfor er dette noe jeg sjekker. I tillegg spør jeg meg selv: Kommer maten fra industrielt dyrehold? Er den økologisk? Er den fra et frittgående husdyr? Er det slike ting du tenker på?

			Ja. For det første – praktisk talt all mat vi spiser er kultivert og under menneskets kontroll. Det finnes fortsatt samfunn hvor mat fra jakt og fiske er en stor del av kostholdet, men på verdensbasis har det minimal betydning.

			Selv i Norge, hvor vi jakter mye – for eksempel felles det rundt 30 000 elg per år – er dette en dråpe i havet sammenlignet med den totale matproduksjonen. Det som virkelig betyr noe, utenom det som dyrkes, er villfanget fisk.

			Men selv her har vi sett en stor endring. Oppdrett nærmer seg nå villfangst i produksjonsvolum.

			Du mener oppdrettsfisk?

			Ja. I Norge er laksen dominerende, men på verdensbasis er det ferskvanns­fisker, som karpe, som utgjør den største andelen. For arter som laks har oppdrettet nå overgått fangsten av villfisk – en utvikling som har enorme konsekvenser for hvordan vi tenker om bærekraftig matproduksjon.

			For eksempel – hva er de ernæringsmessige forskjellene mellom opp­drettslaks og villaks?

			Jeg går jo mann av huse når Meny her borte har villaks den ene gangen i året – da blakker jeg meg på villaksinnkjøp.

			Ja, det er jo et kost-nytte-spørsmål. Men det er helt klart helsemessige forskjeller mellom villaks og oppdrettslaks – både positive og negative.

			Men er forskjellen mellom oppdretts- og villfisk større enn forskjellen mellom industrielt og økologisk kjøtt?

			Ja, det vil jeg si. Fordi når du produserer mat i et lukket eller ikke-naturlig system, slik du gjør i både økologisk og i konvensjonelt husdyrhold, må du bruke andre råvarer til fôret enn det dyret selv ville fått i naturen. Og det er nettopp dette som avgjør næringssammensetningen.

			Men hvorfor skal vi egentlig bry oss om hvor maten kommer fra?

			Det kan være politiske grunner, for eksempel å støtte norsk produksjon. Mat handler om mer enn bare ernæring – jeg velger ofte norsk mat, men det er ikke bare av helsemessige årsaker.

			Jeg gjør det også av bærekraftshensyn og fordi jeg synes det er viktig å støtte nasjonal produksjon. Og helt ærlig – jeg liker å se dyr i landskapet.

			I tillegg er det et spørsmål om trygghet. Vi nordmenn er generelt lovlydige, og det gjelder også bøndene våre. Kjøper du norsk mat, så er du tryggere på at det ikke er noe tull. Det mener jeg man kan si uten å være sjåvinistisk.

			Da må vi kanskje presisere hva vi mener med «tull». Vi snakker sjelden om problemer knyttet til bakterier, sykdommer eller tilbakekalling av produkter i norske råvarer. Salmonella og lignende er nærmest fraværende i norsk matproduksjon.

			Men vi snakker ikke om de avsløringene som jevnlig dukker opp rundt dyrevelferd. Det er viktig å skille mellom trygg mat og hvordan dyrene behandles.

			Ja, her snakker jeg om matens spisemessige kvalitet – altså fraværet av farlige stoffer, at regelverket for antibiotikabruk og medisinrester følges, og at maten er trygg å spise.

			Når det gjelder dyrevelferd, tror jeg det er lov å si at det familiebaserte husdyrholdet i Norge gjør at vi ligger relativt godt an sammenlignet med mange andre land. Norske bønder er generelt mer opptatt av dyrevelferd enn i mange andre land.

			Men er det godt nok? Det er en annen diskusjon, og noe vi bør komme tilbake til når vi snakker om de ulike husdyrene.

			Det er uansett et godt argument for å spise lokalt. Ikke bare fordi vi kjenner regelverket, men også fordi Norge har naturgitte forhold som gir høy matvarekvalitet. Jeg pleier å si til studentene mine: Norge er så utrivelig at ikke engang salmonella vil bo her. Lange, kalde vintre og store avstander mellom gårdene gjør det lettere å holde smittepresset lavt.

			Men kan våre strenge regler være en av grunnene til at utvalget i Norge er så begrenset? De fleste som har vært i utlandet, har nok opplevd at butikkene har et langt større utvalg enn her hjemme.

			Det er en annen side av saken. Jeg tror mange europeiske land, særlig Frankrike, har hatt større oppmerksomhet på kvalitet og å skille mellom ulike produktkategorier. Franskmenn, for eksempel, er flinke til å vurdere og velge kjøtt av ulik kvalitet. Men uansett har vi et utrolig rikt utvalg i Norge. Det er viktig å huske på.

			Noe av det jeg ønsker å nyansere, er den overdrevne kritikken av moderne matproduksjon. Det er lett å svartmale og dømme systemet nord og ned, men sannheten er at moderne matproduksjon er en enorm suksesshistorie.

			Se på butikkene våre! Vår tippoldemor kunne aldri sett for seg dette. Vi lever bedre og har et rikere kosthold enn selv Solkongen, Ludvig 14. – han ville vært grønn av misunnelse om han hadde sett hverdagsmaten til en gjennomsnittsnordmann.

			Og vi har usedvanlig få skandaler. Mat er det viktigste for helsen, og likevel lever vi stadig lenger. Så nei – dette er ikke en tragisk historie. Det er en suksesshistorie.

			Hva vil du si er det mest grunnleggende vi må forstå om maten vi spiser?

			For det første: All mat kommer opprinnelig fra planter. Enten spiser vi planter direkte, eller vi spiser dyr som har spist planter – eller i noen tilfeller dyr som har spist dyr som har spist planter. Men alt starter med fotosyntesen, enten i jorda eller i havet.

			Matproduksjonen vår er på mange måter fortsatt primitiv – vi er fremdeles avhengige av å kultivere andre arter, enten planter eller dyr. Det er de som gjør jobben, det er der magien skjer.

			Det fascinerende er at vi, til tross for all vår teknologiske utvikling, fortsatt ikke har klart å frigjøre oss fra naturen for å produsere mat. Vi har sendt raketter til månen og Mars, men vi klarer fortsatt ikke å etterligne fotosyntesen i et laboratorium.

			Så vi kan kopiere kjøttstruktur, men vi er ikke i nærheten av å gjenskape planteprosessen?

			Nei, vi er fullstendig avhengig av plantene for å produsere mat – og vi er også avhengig av areal.

			Vi trenger ikke jorda på samme måte som før fordi vi nå vet hvilke næringsstoffer plantene trenger, og kan tilføre dem i ren form, men vi må ha nok overflate der sollyset kan treffe. Ingen annen menneskelig aktivitet legger beslag på mer areal enn matproduksjon – og så lenge vi er avhengige av fotosyntesen, vil det forbli sånn.

			Er ikke dette litt av logikken bak å bli vegetarianer eller veganer? Hvis alt starter med planter, hvorfor må vi da gå via planteetere og ta livet av dem for å få kjøtt?

			Ja, for hver gang du går et ledd opp i næringskjeden, taper du effektivitet. Når dyrene spiser maten, forsvinner næringsstoffer fordi de brukes av dyret. Faktisk kan så mye som 80 prosent gå tapt.

			Men samtidig tilføres også noe – og det er nettopp derfor vi fra naturens side er omnivore, altså altetere. For å få alle næringsstoffene vi trenger, er vi biologisk tilpasset til å spise både planter og dyr.

			Hvis vi ser historisk på det – vi vet at folk har spist kjøtt, men hvilke planter spiste de før jordbruket? Altså annet enn frukt?

			Frukt var faktisk en viktig del av kostholdet – naturens godteri, kan du si. Men i tillegg spiste man stivelsesrike rotfrukter.

			Frø, som korn, var derimot lite brukt. Korn er en relativt ny oppfinnelse – vi begynte å kultivere gressarter til å få større frø først for rundt 10 000–20 000 år siden.

			Så selv om moderne matproduksjon er gammel, følger den fortsatt de samme prinsippene: Vi kultiverer planter, luker ut dem vi ikke vil ha, og sørger for at dem vi vil ha, trives. Det samme gjelder dyr – vi holder dem i fangenskap, kontrollerer livet deres og spiser dem.

			Noe av det fascinerende med moderne matproduksjon er at vi fortsatt bruker mange av de eldgamle metodene for å konservere mat.

			Akkurat! Selv om prosessering kan være negativt, som vi har snakket om, er det ofte nødvendig, og en av de viktigste grunnene til det er konservering – å forlenge holdbarheten.

			Tørking er den mest åpenbare metoden, men også fermentering, røyking og andre teknikker har vært avgjørende. Selv om matproduksjon i første rekke har handlet om hvor mye næringsrik mat det er mulig å produsere per innsats – i form av jordareal eller arbeid for eksempel – har også hvor tilgjengelig maten er og hvordan vi kan bruke den, vært viktig.

			Spesielt her i nord har matens brukervennlighet vært viktig: Hvor lett er den for eksempel å lagre? Her har korn og tørre frø store fordeler.

			Historisk sett var prosessering først og fremst et spørsmål om å maksimere næringsverdien. Men i takt med økt velstand og bedre forståelse av matens kjemi har vi fått helt nye grunner til å prosessere mat – for eksempel for å forbedre smak, gjøre den billigere eller erstatte naturlige råvarer med industriprodukter, som godteri i stedet for frukt.

			I dag handler mye av prosesseringen om å gjøre maten mer attraktiv for forbrukeren – den skal smake mer og bedre, være enklere å tilberede og samtidig holdes billig.

			Det er pussig at flere ikke kobler dette: Hvorfor er denne maten så mye billigere enn et stykke kjøtt eller fisk? Burde ikke det få noen bjeller til å ringe?

			Det finnes produsenter som har funnet kyniske metoder for å lage mat som smaker godt, metter, men som samtidig er skremmende billig. Hvorfor er det så billig? Likevel er det mange som bare tenker: Oi, dette var billig – da kjøper vi det!

			Og paradoksalt nok er disse produktene egentlig dyre. Råvarene de bruker, er ekstremt billige – sukker, vann, vegetabilsk fett og stivelse.

			Vann er gratis. Sukker og stivelse koster nesten ingenting – kanskje fem kroner kiloen. Så selges sluttproduktet for 100 kroner kiloen. Det er god business.

			De har klart å lage et produkt folk vil ha – smaksmessig sett. Men ernæringsmessig? Ikke i nærheten.

			Prosessert og ultraprosessert mat skal vi selvfølgelig snakke mer om senere. Men la oss komme i gang – vi skal fordype oss i de ulike matvaregruppene, én etter én.

			Og vi begynner med korn. Det er et naturlig sted å starte – rett og slett fordi korn er den viktigste matvaren i verdens kosthold.


			Dette må du vite om maten du spiser:

			
					Matens primære rolle er å tilføre kroppen energi og andre næringsstoffer.

					Moderne kosthold gir oss overflod, men utfordringen i dag er ikke mangel på næringsstoffer – det er at vi spiser for mye, særlig fett og karbohydrater.

					For mye av den sterkt prosesserte moderne maten er laget for å smake godt og være billig, men inneholder ofte lite næring og mye energi.

					All mat starter med planter – enten spiser vi dem direkte, eller vi spiser dyr som til syvende og sist har spist dem.

					Vi er fortsatt avhengig av naturen for å produsere mat, til tross for all teknologisk utvikling.

					Matproduksjon dominerer i bruk av landareal, og hvor maten kommer fra, har stor betydning for bærekraft og kvalitet.

			









			2 Korn

			Så, Birger, hvis jeg sier korn til deg, hva er det første du tenker på?

			To ting. At korn er verdens viktigste matvare, og en altfor god matvare.

			Så når Birger Svihus skal kose seg når han ser på Gullrekka, er det med en bolle ris eller en boks mais?

			Om du bytter dem ut med hvetebakst, så ja! Men korn er jo mer enn deilig bakst, korn er faktisk verdens viktigste matvare fordi det er grunnlaget for nesten alt vi spiser. Det kan dyrkes over hele verden, lagres lenge, brukes til alt fra brød og pasta til øl, og gir oss viktig næring som karbohydrater, fiber og vitaminer. Uten korn hadde vi ikke hatt sivilisasjonen slik vi kjenner den – det er ryggraden vår både historisk og ernæringsmessig. Selv i dag er korn vår viktigste kilde til energi.

			På et eller annet tidspunkt må vi ha skjønt at frø kunne brukes til noe mer. Det er jo ikke akkurat appetittvekkende å bare putte dem rett i munnen. Så vi må ha funnet ut hvordan vi skulle prosessere dem. Det er kanskje det mest interessante her.

			Ja, veldig godt poeng. Dette skjedde i Midtøsten – den moderne mat­produksjonens vugge. De tidligste sporene etter bruk av korn er funnet i Israel og Tigris-området.

			Hvordan dette oppsto, kan man jo bare spekulere på, men man tror det startet med at folk sanket frø fra ville gressarter. Kanskje noen av disse frøene spirte i matavfallet og noen tenkte: «Hei, her vokser det mat! Hva om vi planter frøene selv i stedet for å lete etter dem?»

			Det fascinerende er at korn, som i dag gir oss over halvparten av all energien vi spiser, ikke kan spises rått.

			At vi begynte å spise mammut, er lett å forstå – kjøtt kan spises som det er. Men korn må males og varmebehandles, fordi stivelsen i korn ikke kan fordøyes i rå tilstand. Stivelse må brytes ned med vann og varme for at kroppen skal kunne utnytte den.

			Dette har vi alle sett hvis vi har laget saus. Når du koker hvetemel eller maisenna med vann, blir væsken plutselig tykkere – det er fordi stivelsen, som ligger pakket i små kuler, brytes ned ved en viss temperatur.

			Så ja, korn krever mer arbeid, men fordelene er store:

			
					Høy avkastning per areal: På en kvadratmeter kornåker kan du i grove trekk produsere ett brød. 100 kvadratmeter gir 100 brød.

					Enkel høsting og lagring: Korn høstes ofte tørt og kan lagres i år, tiår – til og med hundre år.

					Konsentrert energikilde: Energi er vårt kvantitativt viktigste behov, og korn er en effektiv kilde til energi.

			


			Hva er korn?

			Korn er frø fra gressarter, utviklet gjennom årtusener med avl for å få større frø enn vanlig gress.

			De tre viktigste kornslagene:

			
					Ris: Basismatvare i Asia.

					Hvete: Dominerer i Europa og brukes til brød og pasta.

					Mais: Tradisjonelt viktig mat i Latin-Amerika og det sørlige Afrika, men hovedsakelig brukt som fôr globalt.

			




			Hvorfor må korn prosesseres?

			
					Rått korn kan ikke fordøyes effektivt av mennesker.

					Stivelsen i korn må brytes ned for å bli tilgjengelig som energi, i en prosess som kalles forklistring.

					Gjennombløting av kornet kombinert med oppvarming til over 70 grader bryter ned stivelsen og gjør den fordøyelig.

			



			Skiller mais seg litt ut her, siden den har så mange andre bruksområder enn bare maiskornet?

			Ja, mais skiller seg fra ris og hvete på flere måter. For det første gir den en enorm avling. Maisplanter kan bli tre meter høye og er tørkesterke, takket være dype pælerøtter. De kan vokse i varme og tørre områder hvor andre kornslag sliter.

			Mais er også mer effektiv enn hvete og ris til å utnytte solenergi. Men ernæringsmessig er forskjellene små – alle kornslag domineres av stivelse, har noe protein samt mineraler og vitaminer.

			Hvor kommer havren inn i bildet?

			Havre er viktig i Norge, men globalt er den en liten kornart. Det viktigste kornslaget her til lands er derimot bygg – det utgjør faktisk 50 prosent av kornproduksjonen vår.

			Havre tåler mye regn og trives godt på Vestlandet. Bygg dyrkes også i tørre, høyereliggende strøk. De ulike kornartene har forskjellige dyrknings­egenskaper, men alle har høy avkastning, er lettlagrede og inne­holder stort sett de samme næringsstoffene.

			I tillegg har vi durra og hirse, som brukes mer i varme og tørre områder, og så må vi ikke glemme rug – rugbrødklassikeren!

			Er rug sunnere enn hvete?

			Forskjellene er der, men det viktigste er at kornslagene har mer til felles enn det som skiller dem. Ernæringsmessig inneholder de alle stivelse som energikilde, 10–13 prosent protein samt vitaminer og mineraler.

			Men hvis jeg skulle rangert dem etter ernæringsverdi, ville jeg satt havre, rug og bygg over hvete, og hvete over ris. Mais og ris havner i samme kategori.

			Det som skiller de beste kornslagene fra de andre, er fiberinnholdet. Rug, havre og bygg har mer fiber enn hvete og ris, noe som gir lengre metthetsfølelse og jevnere blodsukkerstigning.

			Hvordan ender noen kornprodukter opp som grove, mens andre blir lyse eller mellomgrove? Skyldes det selve kornet, eller er det graden av prosessering?

			Det handler i stor grad om prosessering. Spesielt med hvete og ris har det utviklet seg en tradisjon for å fjerne de ytre lagene, noe som startet for alvor på 1800-tallet. Man oppdaget at kornet ble mer delikat og lettere å bake med når man siktet bort de grove og fiberrike ytre delene.

			Loff var lenge sett på som et luksusprodukt – faktisk var «finbrød» et statussymbol. Romerne raffinerte allerede hveten gjennom sikting, uten å vite at de samtidig fjernet mange viktige næringsstoffer. Da industrien på 1800-tallet gjorde denne prosessen effektiv, ble loffen allemannseie, og hvit ris og siktet hvetemel ble normen.

			Problemet er at nettopp de mest næringsrike delene av kornet – fiber, vitaminer, mineraler og proteiner – i første rekke sitter i de ytre delene av kornet. Når dette fjernes, sitter vi igjen med en energikilde som mangler mye av det kroppen trenger.

			Selv i Norge i dag er minst tre fjerdedeler av kornet vi spiser, siktet hvetemel eller hvit ris.


			Fra grovt til lyst korn

			
					Hva avgjør teksturen? Kornets grovhet bestemmes av graden av prosessering. Fjerning av ytre, fiberrike lag gir lysere produkter som siktet mel og hvit ris.

					Historisk bakgrunn: På 1800-tallet ble raffinering i form av sikting av melet industrialisert, og luksusvarer som loff ble tilgjengelig for alle.

					Ernæringsmessige tap: Prosessering fjerner vitaminer, mineraler, proteiner og fiber, som finnes i skallet. I Norge er rundt 75 prosent av kornforbruket siktet hvetemel.

					Kulinariske preferanser: Siktet hvetemel gjorde bakervarer som brød, pizza og bagetter spesielt attraktive, takket være glutenets unike egenskaper. Dette har gjort hvete dominerende, mens bygg og havre har mistet sin plass i kostholdet.

					Bærekraft: Raffinering reduserer bærekraften ved at kornet ikke utnyttes så effektivt, selv om noe brukes som dyrefôr.

			



			Hvit ris har vel ingen store fordeler sammenlignet med fullkornvarianter? Men siktet mel har jo muliggjort noen av verdens mest velkjente bakverk. Det gir en egen dimensjon til søt bakst og kulinariske tradisjoner i hele Europa. Det er vanskelig å lage visse typer bakverk med grov havre eller rug – du trenger et ekstra finmalt mel, som for eksempel til pizza. Krever ikke dette et helt annet nivå av bearbeiding?

			Jo, det er et klassisk eksempel på konflikten mellom ernæring og kulinarisk tradisjon. Siktet hvetemel gir oss lettere, luftigere bakst, men på bekostning av næringsinnholdet.

			I tillegg er det et stort matsvinn: Omtrent 30 prosent av kornet går tapt når de ytre lagene fjernes. Riktignok kan det brukes til dyrefôr, men bærekraften i produksjonen svekkes.

			Men loff er jo godt! Ingenting slår en nybakt fransk bagett. Det er nok en viktig grunn til at vi har holdt fast ved denne tradisjonen.

			Når det gjelder brødbaking, er det faktisk kun hvete som kan lage ekte brød. Andre kornslag – havre, bygg, ris og mais – hever seg ikke på samme måte. Det skyldes gluten, et protein i hveten som fungerer som et «lim» i deigen og holder på luftboblene som dannes under gjæring.

			Dette er grunnen til at vi i Norge gikk fra å være bygg- og havrespisere til hvetespisere – fordi vi først og fremst bruker korn i bakervarer.

			Har vi alltid visst at jo finere vi maler kornet, jo mindre næringsrikt blir det? Eller har smaken bare vunnet over ernæringen?

			Da maskinene som kunne sikte mel effektivt kom på 1850-tallet, var det nok først og fremst smaken og bakeegenskapene som drev utviklingen. Man var nok ikke bevisst på at de ytre delene var de mest næringsrike.

			I dag vet vi dette. Alle ernæringseksperter er enige om at skal du spise korn, bør du spise hele kornet. Det finnes kampanjer, grovhetsskalaer og informasjonsarbeid om dette.

			Men likevel spiser vi fortsatt mest siktet hvetemel og polert ris. Det viser hvor sterkt tradisjonene sitter, hvor vanskelig det er å endre vaner – og kanskje også hvor lite tiltalende fullkorn er for mange.

			Siktet hvetemel er primært energi, som vi allerede får mer enn nok av. Det fordøyes raskt, gir lite metthet og forårsaker høy blodsukkerstigning. Ernæringsmessig har det lite å by på sammenlignet med grovere alterna­tiver.

			Når det er sagt, korn er fortsatt en av de mest effektive måtene å produsere mat på. Og ris er spesielt interessant – mange rissorter dyrkes faktisk i vann, noe som gjør produksjonen krevende og vanskelig å mekanisere. Derfor passer risproduksjon best i land med mye vann og billig arbeidskraft.


			Bearbeiding av korn

			💡Bearbeiding av korn fjerner ofte de mest næringsrike delene av kornet, som kli og kimen. Dette gjør at hvitt mel, som er laget av den stivelsesrike kjernen, mister mange av sine opprinnelige næringsstoffer. Fullkorn, derimot, inneholder hele kornet og gir mer fiber, B-vitaminer og mineraler som jern.



			Historisk sett – hvor viktig har korn vært for norsk arbeidskraft?

			Korn var perfekt for nordmenn før 1950, da fysisk arbeid var en naturlig del av hverdagen. Folk hogde tømmer med øks og sag, skrubbet gulv for hånd og hadde generelt et høyt energiforbruk.

			Korn er en fantastisk energikilde når man er i bevegelse. Men samfunnet har endret seg – vi har mekanisert oss bort fra fysisk arbeid. Dermed har kornets rolle som energikilde blitt mindre relevant, og mange spiser nå for mye korn i forhold til energibehovet sitt.

			Og det må vi forklare – hvis man spiser mer karbohydrater enn kroppen forbrenner, hva skjer da? Jo, de lagres som fett. Og ikke et spesielt sunt fett heller.

			Akkurat. Karbohydratet i korn er stivelse, ikke sukker. Men i kroppen brytes stivelse ned til sukker i fordøyelseskanalen, og det er glukose (druesukker) vi faktisk absorberer.

			Glukose er en fantastisk energikilde – den er lett tilgjengelig og kan brukes av alle kroppens celler. Derfor drikker man sukkerløsninger og spiser bananer under fysisk aktivitet.

			Men hvis man ikke er aktiv, spiser man fort mer glukose enn kroppen trenger. Og da oppstår problemet: Hva skal vi gjøre med all denne glukosen?

			Kroppen har svært begrenset lagringsplass for glukose – omtrent 100 gram i leveren og 500 gram i musklene. Disse lagrene er ofte allerede fulle, fordi vi verken sulter eller tømmer musklene våre gjennom fysisk aktivitet lenger.

			Og her kommer utfordringen: Kroppen kan ikke kvitte seg med overskuddsglukose, så den må lagres. Og hvordan gjør den det? Ved å omdanne den til fett.

			Dette er en stor jobb for leveren, et organ på mindre enn to kilo, som må håndtere de 200–300 grammene med karbohydrater vi spiser daglig.

			Ikke bare kan dette belaste leveren, men det produseres også palmitinsyre, et mettet fett som er blant de mest problematiske for kroppen. Dette fettet transporteres fra leveren til fettvevet i en prosess som danner mye av det stoffet (LDL, det «dårlige» kolesterolet) som lett smetter inn i åreveggen og gir åreforkalkning.

			Dessverre får mange fettlever fordi leveren ikke klarer å kvitte seg med fettet like raskt som det produseres. Fettlever-syndrom er et stort problem, tett knyttet til overvekt og metabolsk sykdom. Det er dårlige nyheter – ikke bare lagrer man mer fett, men risikoen for hjerte- og karsykdommer øker også.

			Men de dårlige nyhetene når det gjelder for mye korn slutter ikke der. Siden stivelsen tas opp som sukkeret glukose, er for mye korn også en viktig årsak til at rundt en halv million nordmenn har problemer med blodglukosebalanse, som i verste fall fører til diabetes type 2.

			Så hvis man skal kose seg med ris og hvete, må man også kunne forbrenne det?

			Ja, en god tommelfingerregel er: Høyt karbohydratinntak krever høy aktivitet – lav aktivitet forutsetter lavt karbohydratinntak.


			Hva skjer når vi spiser for mye karbohydrater?

			
					Overskudd av glukose lagres som fett hvis det ikke brukes til energi.

					Kroppen har begrenset lagringskapasitet for glukose – 100 gram i leveren, 500 gram i musklene.

					Når disse lagrene er fulle, omdannes overskuddet til fett i leveren.

					Dette kan føre til fettlever, overvekt og økt risiko for livsstilssykdommer som hjerte- og karsykdommer og diabetes type 2.

			



			Hva med mais – hvorfor spiser vi så mye mais?

			I Latin-Amerika har man en lang tradisjon for å spise mais, fordi den ble dyrket der lenge før europeerne kom. De brukte den til å lage flatbrød – tortillaer.

			Flatbrød er det man lager av korn som ikke egner seg til brød, og det var også vanlig i Norge med bygg og havre. I tillegg laget man grøt. Før i tiden var det nettopp flatbrød og grøt folk spiste.

			I dag spiser vi mest korn i form av brød, og det har ført til at vi nesten utelukkende bruker hvete. Det er synd, fordi havre, bygg og rug er bedre ernæringsmessig. Overgangen til brød har også fremmet bruken av siktet hvetemel, som vi vet har lavere næringsverdi.

			Hadde vi fortsatt brukt bygg og havre, kunne vi vært selvforsynte med korn. I stedet importerer vi rundt 200 000 tonn hvete hvert år fordi vi ikke produserer nok mathvete i Norge.

			Mais brukes stort sett til fôr, med unntak av Mexico, hvor den fortsatt brukes til tortillaer, og Afrika, hvor maisgrøt er vanlig. Globalt er mais den mest produserte kornsorten, men hovedsakelig som husdyrfôr.

			Hva med maisolje?

			Vi har ikke snakket så mye om ekstraksjonsprodukter ennå, men mais skiller seg fra andre kornarter ved å inneholde rundt 5 prosent olje. Denne oljen kan ekstraheres og selges som maisolje.

			Havre inneholder også noe olje, og det finnes havreolje, men den er langt mindre vanlig.

			I tillegg brukes mais til å lage high-fructose corn syrup (HFCS), en svært bearbeidet form for sukker som er mye brukt i industrimat.

			Ok, hvordan skal vi runde av kornkapittelet?

			For å oppsummere:

			Korn er en grunnpilar i verdens ernæring – en billig, nærings­konsentrert og lagringsdyktig matvare med høy avkastning, og der dyrkingen er enkel å mekanisere. Selv om rike land kan velge bort korn, er det uunnværlig globalt.

			Påstander om at vi ikke er genetisk tilpasset korn, overser at vi har spist stivelsesrike matvarer lenge før vi begynte med jordbruk. Korn er ikke farlig, men i land med overflod bør inntaket begrenses for å unngå for mye energi, særlig med redusert fysisk aktivitet.

			For verden som helhet er kornproduksjon helt essensielt.


			Oppsummering

			
					Korn er verdens viktigste matvare, både historisk og i dag.

					Moderne kornforbruk domineres av hvete, som raffineres for å gi lettere bakst, men på bekostning av næringsstoffer.

					Fullkorn er sunnere enn siktet mel, da det inneholder mer fiber, vitaminer og mineraler.

					Ris og hvete er de viktigste kornslagene globalt, men bygg, havre og rug har større ernæringsmessige fordeler. Mais er også viktig, men først og fremst som dyrefôr.

					Karbohydrater er en effektiv energikilde, men i en stillesittende hverdag bør inntaket justeres for å unngå overskudd og fettlagring.

